
Na podlagi 31. člena Zakona o državni statistiki (Uradni list RS, št. 45/95 in 9/01) Vlada Republike Slovenije izdaja

UREDBO
o standardni klasifikaciji dejavnosti
1. člen

(1) Ta uredba dopolnjuje statistično klasifikacijo gospodarskih dejavnosti, ki je potrebna za zbiranje, evidentiranje, obdelovanje, analiziranje, posredovanje in izkazovanje statističnih podatkov po gospodarski dejavnosti in ki je določena z Uredbo (ES) št. 1893/2006 Evropskega parlamenta in Sveta z dne 20. decembra 2006 o uvedbi statistične klasifikacije gospodarskih dejavnosti NACE Revizija 2 in o spremembi Uredbe Sveta (EGS) št. 3037/90 kakor tudi nekaterih uredb ES o posebnih statističnih področjih (UL L št. 393 z dne 30. 12. 2006, str. 1), zadnjič spremenjeno z Delegirano uredbo Komisije (EU) št. 2023/137 z dne 10. oktobra 2022 o spremembi Uredbe (ES) št. 1893/2006 Evropskega parlamenta in Sveta o uvedbi statistične klasifikacije gospodarske dejavnosti NACE Revizija 2 (UL L št. 19 z dne 20. 1. 2023, str. 5), (v nadaljnjem besedilu: Uredba 1893/2006/ES).
(2) Ta uredba dopolnjuje statistično klasifikacijo dejavnosti iz prejšnjega odstavka na način, da določa raven klasifikacije (podrazred), ki nadalje razčlenjuje raven razreda klasifikacije NACE Revizija 2.1 (v nadaljnjem besedilu: NACE Rev. 2.1).
2. člen

Standardna klasifikacija dejavnosti (v nadaljnjem besedilu: SKD) je obvezen nacionalni standard za evidentiranje, zbiranje, obdelovanje, analiziranje, posredovanje in izkazovanje podatkov, pomembnih za spremljanje stanj in gibanj na ekonomskem in socialnem področju ter na področju okolja in naravnih virov.
3. člen

SKD se uporablja za določanje dejavnosti in za razvrščanje poslovnih subjektov in njihovih delov za potrebe različnih uradnih in drugih administrativnih podatkovnih zbirk ter za potrebe statistike in analitike v državi in na mednarodni ravni.
4. člen

Poleg štirih ravni razčlembe NACE Rev. 2.1 (področje, oddelek, skupina, razred), ki so določene v Uredbi 1893/2006/ES, ta uredba ureja SKD za statistične in administrativne potrebe na peti ravni (podrazred), v skladu s 4. členom Uredbe 1893/2006/ES.
5. člen

(1) V skladu s to uredbo ima SKD naslednjo hierarhično razčlembo in določa naslednje ravni dejavnosti:

· področje (označeno z enomestno črkovno oznako),

· oddelek (označen z dvomestno številčno oznako),

· skupina (označena s trimestno številčno oznako),

· razred (označen s štirimestno številčno oznako),

· podrazred (označen s petmestno številčno oznako).

(2) Za dvomestno številčno oznako oddelka stoji pika.

(3) Do vključno ravni razreda je razčlemba enaka razčlembi NACE Rev. 2.1.

(4) Podrazred je nacionalna razčlemba. Kjer ni nacionalne razčlembe, je zadnje mesto petmestne številčne oznake 0 (nič).
6. člen

Vsaka postavka dejavnosti je določena s šifro in nazivom. 
7. člen

Šifre in nazivi postavk dejavnosti SKD so navedeni v Prilogi, ki je sestavni del te uredbe.
8. člen

(1) Pojasnila k SKD so zapisana v besedilu Pojasnila k standardni klasifikaciji dejavnosti – SKD 2025.

(2) Pojasnila k standardni klasifikaciji dejavnosti – SKD 2025 sprejme organ, pristojen za državno statistiko, ter jih javno objavi na svoji spletni strani.
PREHODNI IN KONČNI DOLOČBI
9. člen

(1) Vsem enotam Poslovnega registra Slovenije (v nadaljnjem besedilu: poslovni register), ki ga vodi in vzdržuje Agencija Republike Slovenije za javnopravne evidence in storitve (v nadaljnjem besedilu: AJPES), katerim ni mogoče enolično prevesti obstoječe dejavnosti v skladu z SKD po tej uredbi ter se hkrati ne odzovejo na poziv AJPES, da izberejo ustrezno šifro dejavnosti, AJPES po uradni dolžnosti izvede prevedbo dejavnosti, glede na razpoložljive vire podatkov o delovanju enote poslovnega registra.

(2) Dejavnosti, ki se ne prevedejo v skladu s prejšnjim odstavkom in jih imajo enote poslovnega registra opredeljene v aktih o ustanovitvi, se morajo uskladiti ob prvi spremembi navedenih aktov.
10. člen

Z dnem uveljavitve te uredbe preneha veljati Uredba o standardni klasifikaciji dejavnosti (Uradni list RS, št. 69/07 in 17/08), ki pa se še uporablja do začetka uporabe te uredbe.
11. člen

Ta uredba začne veljati petnajsti dan po objavi v Uradnem listu Republike Slovenije, uporabljati pa se začne 1. januarja 2025.

